paragraph_text: Nakon osnovne škole bio je kao sjemeništarac Mostarsko-duvanjske biskupije u Biskupijskom sjemeništu u Pazinu. Odlučivši se biti franjevac, novicijat je završio u Novom Mestu, u Sloveniji (1953. – 1954.). Svečane zavjete u Franjevačkoj provinciji sv. Jeronima u Dalmaciji i Istri položio je 1957. g. Studij teologije je završio u Zagrebu i postigao licencijat. Za prezbitera je zaređen 1959. godine. Na Filozofskom fakultetu u Zagrebu, završio je studij slavistike. Predavao je u gimnaziji Provincije u Splitu i bio je odgojitelj franjevačkih kandidata. Pokrenuo je časopis Brat Franjo, kojemu je bio glavni urednik 1977. – 1982. Boravio je u samostanima u Kotoru, Zadru, Dubrovniku, Malom Lošinju i na Lapadu.